P6_TA(2007)0044

Jogellenes halászat

Az Európai Parlament állásfoglalása a jogellenes, be nem jelentett és szabályozatlan halászat elleni európai uniós cselekvési terv végrehajtásáról (2006/2225(INI))

Az Európai Parlament,

- tekintettel a Bizottságnak "A jogellenes, be nem jelentett és szabályozatlan halászat felszámolására irányuló közösségi cselekvési terv" című közleményére (COM(2002)0180) és az ugyanerről szóló, 2002. június 11-i tanácsi következtetésekre,

- tekintettel a jogellenes, be nem jelentett és szabályozatlan halászat felszámolására irányuló közösségi cselekvési tervről szóló, 2002. november 20-i állásfoglalására [1],

- tekintettel a Bizottságnak a közös halászati politika végrehajtásának nyomon követéséről szóló, háromévenkénti közleményeire és a Parlament megfelelő, e témával kapcsolatos állásfoglalásaira,

- tekintettel a Bizottság éves közleményeire és a Parlament vonatkozó állásfoglalásaira a közös halászati politika szabályait súlyosan sértő magatartásról,

- tekintettel a FAO-nak a jogellenes, be nem jelentett és szabályozatlan halászattal foglalkozó nemzetközi cselekvési tervére, és az azt követően a FAO által elfogadott technikai dokumentumokra,

- tekintettel a Közösségi Halászati Ellenőrző Hivatal létrehozásáról szóló, 2005. április 26-i 768/2005/EK tanácsi rendeletre [2] és különösen annak 3. cikke h) pontjára,

- tekintettel az olcsó lobogóknak a halászati ágazatban való szerepéről szóló, 2001. december 13-i állásfoglalására [3],

- tekintettel "Az Európai Unió jövőbeni tengerpolitikája felé: európai elképzelések az óceánok és a tengerek jövőjéről" című zöld könyvre (COM(2006)0275),

- tekintettel a vitaindítóról a halászati termékek ökocímke rendszereivel kapcsolatos közösségi megközelítésről szóló, 2006. szeptember 7-i állásfoglalására [4],

- tekintettel eljárási szabályzata 45. cikkére,

- tekintettel a Halászati Bizottság jelentésére (A6-0015/2007),

A. mivel a jogellenes, be nem jelentett és szabályozatlan halászat világszerte jelentős problémát jelent, a környezet jelentős mértékű romlását okozza, hozzájárul a kereskedelmi forgalomban előforduló és a kereskedelmi forgalomban elő nem forduló halállományok és az egyéb fajok megfogyatkozásához, és a megélhetésükben a halászattól függő közösségek számára nehézségeket eredményez a fejlődő és fejlett országokban egyaránt;

B. mivel a jogellenes, be nem jelentett és szabályozatlan halászat elleni küzdelmet olyan tényezők gátolták, mint például az olcsó lobogók alkalmazása, a nyílt tengeren történő átrakodások, a megfelelő kikötői ellenőrzés hiánya és az ellenőrző hatóságok közötti csekély együttműködés;

C. mivel - a FAO által a jogellenes, be nem jelentett és szabályozatlan halászatra adott meghatározás szerint - a jogellenes halászat a hajók egy bizonyos regionális halászati irányító szervezethez tartozó tagállamok törvényeit és előírásait sértő tevékenységeit jelenti, a be nem jelentett halászat az illetékes nemzeti hatóságnak vagy az illetékes regionális halászati irányító szervezetnek pontatlanul bejelentett vagy be nem jelentett tevékenységekre vonatkozik, a szabályozatlan halászat pedig a felségjel nélküli vagy olyan állam lobogója alatt közlekedő hajók által végzett, az adott szervezet védelmi és gazdálkodási intézkedéseit sértő tevékenységeket jelenti, amelyek nem tartoznak egy meghatározott regionális halászati irányító szervezethez;

D. mivel, még ha a jogellenes, be nem jelentett és szabályozatlan halászat a flotta bármelyik szegmensében elő is fordulhat, a legnagyobb hatást a part menti halászati szegmensre gyakorolja, amely leginkább a nemzetközi vizeken vagy a csekély ellenőrzési eszközökkel rendelkező fejlődő országok kontinentális talapzatain működik, ami azt jelenti, hogy az Európai Unió tevékenységének ezekre a területekre és e flottaszegmensre kell összpontosítania;

E. mivel a jogellenes, be nem jelentett és szabályozatlan halászatot folytató hajók hozzájárulnak a legénység szociális, élet- és munkakörülményeinek romlásához;

F. mivel a jogellenes, be nem jelentett és szabályozatlan halászat, valamint az e gyakorlathoz kapcsolódó forgalmazási tevékenységek tisztességtelen versenyt jelentenek azokkal a halászokkal és kereskedelmi szereplőkkel szemben, akik eleget tesznek a jogszabályokban megállapított szabályoknak, ideértve az EU, a tagállamok és az egyéb országok jogszabályait, valamint a regionális halászati irányító szervezetek által elfogadott irányítási intézkedéseket is;

G. mivel az Európai Uniónak és tagállamainak még inkább el kell kötelezniük magukat az illegális halászat minden formája elleni küzdelemben, ugyanakkor különbséget kell tenni a közösségi szabályok közösségi hajók általi megsértése, illetve a nemzetközi szinten értelmezett jogellenes, be nem jelentett és szabályozatlan halászat között, és szem előtt tartva, hogy a közös halászati politika keretében végrehajtott tevékenységek valóban szabályozottak, ami azt jelenti, hogy az e tevékenységek elleni küzdelem az esetek többségében eltérő eljárásokkal fog együtt járni;

H. mivel maga a Bizottság is elismeri, hogy nehéz megkülönböztetni a legális és illegális fogásokat, különösen bizonyos esetekben, például amikor a kifogott halat lefagyasztják, vagy ahol kereskedelmi hálózatok léteznek harmadik országokkal, és a halat már az európai piacra érkezés előtt feldolgozzák;

I. mivel a jogellenes, be nem jelentett és szabályozatlan halászat elleni küzdelemben nemzetközi szinten a regionális halászati irányító szervezetek tekinthetők a legjobb eszköznek, és az ezekben való közösségi részvétel lehetővé teszi együttes fellépések kialakítását és az egységes fellépést az illetékes nemzetközi szervezetekben;

J. mivel a hatékony és koherens ellenőrzési rendszer megléte a fenntartható forrásmegőrzési és gazdálkodási politika alapvető alkotóeleme, és nem egyszerűen további korlátozó intézkedések bevezetését foglalja magában, de a meglévő intézkedések jobb és igazságosabb alkalmazását is;

K. figyelembe véve az információcsere és a nemzetközi együttműködés fontosságát a jogellenes, be nem jelentett és szabályozatlan halászat elleni küzdelemben;

L. mivel a jogellenes, be nem jelentett és szabályozatlan halászatból származó nyereség bizonyos esetekben segítheti a szervezett bűnözői hálózatok tevékenységének finanszírozását;

1. emlékeztet a jogellenes, be nem jelentett és szabályozatlan halászat valamennyi formája elleni küzdelemmel kapcsolatos 2002. november 20-i, fent említett állásfoglalásában tett kötelezettségvállalására;

2. üdvözli a nemzetközi szinten és az EU által a jogellenes, be nem jelentett és szabályozatlan halászat elleni küzdelem területén elért előrehaladást, de úgy ítéli meg, hogy a jelenség egyre kiterjedtebbé válik, és ezért további erőfeszítések szükségesek;

3. úgy ítéli meg, hogy a jogellenes, be nem jelentett és szabályozatlan halászat mértéke, az ilyen halászathoz hozzájáruló tényezők sokfélesége, továbbá az ellene való küzdelemhez szükséges jogi, logisztikai és pénzügyi eszközök széles skálája olyan jellegű, amely szükségessé teszi az együttműködést valamennyi szinten, ideértve a Bizottság különböző főigazgatóságait (különösen, de nem kizárólag a Halászati és Tengerészeti Főigazgatóságot, a Kereskedelmi Főigazgatóságot, a Fejlesztési Főigazgatóságot és az Egészségügyi és Fogyasztóvédelmi Főigazgatóságot), a Tanácsot, az egyes tagállamokat és a nemzetközi közösséget; ezért az a véleménye, hogy az Unió új tengerpolitkájáról szóló zöld könyv az együttműködés keretéül szolgálhat, amelynek alapján a jogellenes, be nem jelentett és szabályozatlan halászat elleni küzdelem hatékonyabban közelíthető meg;

4. úgy ítéli meg, hogy az Európai Uniót jelentős halászati hatalomként és a világ legnagyobb halászati piacaként betöltött szerepe arra kötelezi, hogy a jogellenes, be nem jelentett és szabályozatlan halászat elleni küzdelem élére álljon;

5. megállapítja, hogy az EU a világ leggazdagabb és műszakilag legfejlettebb szerveződései közé tartozik, amelynek alapjául a jogállamiság szolgál, s mindez arra kötelezi az Európai Uniót, hogy a jogellenes, be nem jelentett és szabályozatlan halászat elleni küzdelemre irányuló erőfeszítéseit szélesebbé és intenzívebbé tegye;

6. úgy ítéli meg, hogy az EU csak akkor járhat el hitelesen a világ közvéleménye előtt, ha hatékony lépéseket tesz mind az EU vizein, mind az EU hajói vagy érdekeltségei által, illetve az EU-n kívül folytatott jogellenes, be nem jelentett és szabályozatlan halászatban való részvétel megállítása érdekében;

7. sürgeti a Bizottságot, hogy segítsen a fejlődő országoknak - mindenekelőtt azoknak, amelyekkel a Közösség halászati megállapodást kötött - abban, hogy teljes mértékben eleget tegyenek a fenti, az illegális halászat megakadályozására irányuló nemzetközi cselekvési tervben foglalt kötelezettségeknek, segítse a rendelkezésükre álló kevés eszköz bővítését egyedi fellépéseknek az új partnerségi megállapodásokba történő beépítése által;

8. ismételten hangsúlyozza azon meggyőződését, hogy az Európai Unió által megtett alapvető és egyértelmű első lépés elsősorban a közös halászati politika és az egyéb vonatkozó közösségi jogszabályok meglévő rendelkezéseinek hatékony, méltányos és szigorú módon történő teljes körű végrehajtása, annak érdekében, hogy mérsékelje a közösségi hajók által és a közösségi vizeken folytatott be nem jelentett és jogellenes halászat mértékét, másodsorban az Európai Unión kívülről származó, jogellenesen kifogott halak kirakodásának és forgalmazásának megakadályozása; megállapítja, hogy e feladatok elvégzése elsősorban a tagállamok kormányainak kötelessége a közösségi jog alkalmazásával, valamint kikötő szerinti illetékes államként;

9. sürgeti a Bizottságot és a tagállamokat, hogy erősítsék meg az elrettentési mechanizmusokat (felügyelet, ellenőrzés, szankciók stb.), és javasoljanak olyan intézkedéseket, amelyek lehetővé fogják tenni a jogsértések megakadályozását és a meglévő szabályok alkalmazásának javítását;

10. megállapítja, hogy a halak elégtelen nyomon követhetősége zavart okoz a hal származásával kapcsolatban, ami nehézkessé vagy lehetetlenné teszi a törvényesen és az illegálisan kifogott hal közötti különbségtételt;

11. szükségesnek ítéli a tagállamok közötti segítségnyújtás és együttműködés fejlesztését az ellenőrzések és a felügyelet megerősítése, valamint olyan kereskedelmi szabályozási intézkedések kezdeményezése érdekében, amelyek lehetővé fogják tenni a kirakodott halfogások származásának meghatározását;

12. szükségesnek ítéli a harmadik országokból származó fagyasztott halak kirakodásával és átrakodásával kapcsolatos, a kikötő szerinti illetékes állam által végzett ellenőrzések fokozását, valamint a tagállamok és e harmadik országok közötti együttműködés fejlesztését;

13. emlékeztet a fent említett, ökocímkézésről szóló, 2006. szeptember 7-i állásfoglalására, és újból hangoztatja meggyőződését, miszerint a halaknak a hálótól a tányérig való nyomon követhetőségének javítása - amit az ökocímkézési rendszerek megkövetelnének - jelentősen segítené a jogellenes, be nem jelentett és szabályozatlan halászat felfedését és az EU piacától való távoltartását; kéri a bizottságot, hogy 2007 júniusáig nyújtsa be az ökocímkézésre vonatkozó javaslatát;

14. felhívja a Bizottságot és a tagállamokat, hogy kettőzzék meg erőfeszítéseiket a 2002-ben elfogadott, a jogellenes, be nem jelentett és szabályozatlan halászattal kapcsolatos európai uniós cselekvési tervben szereplő 15 intézkedés végrehajtása érdekében, különösen a következők tekintetében:

i. egyenlő bánásmód biztosítása a gazdasági szereplők számára, ami a Közösségen belül elrettenti azokat, akik olcsó lobogót szándékoznak alkalmazni;

ii. a jogellenes, be nem jelentett és szabályozatlan halászatból származó hal kereskedelmét tiltó szabályok közösségi jogszabályokba való felvétele;

iii. az ellenőrzésre és felügyeletre vonatkozó kötelező erejű szabályok bevezetése egy közös jogi kereten belül az Európai Unió egész területén;

iv. a közösségi tájékoztatási kampány kiterjesztése a jogellenes, be nem jelentett és szabályozatlan halászat mértékére és súlyosságára vonatkozó lakossági tudatosság fokozása érdekében;

v. részletes szabályozási és ellenőrzési tervek előmozdítása minden olyan regionális halászati irányító szervezet esetén, amelynek az EU tagja;

vi. további munka annak érdekében, hogy a regionális halászati irányító szervezetek általi lefedettség kiterjedjen a világ óceánjain lévő valamennyi fő halászterületre, ideértve a tengerfenéken élő fajokat, a kis nyílttengeri fajokat és a nagymértékben vándorló halfajokat;

vii. tevékeny hozzájárulás a védelmi intézkedéseket megsértő hajók regionális halászati irányító szervezetek által elfogadott jegyzékeinek létrehozásához és felülvizsgálatához, a megfigyelések biztosításával együtt; kereskedelmi szankciók bevezetésének ösztönzése azon országokkal szemben, amelyeknek lobogója alatt ezek a hajók közlekednek;

viii. a regionális halászati irányító szervezetek egységes intézkedési tervei elfogadásának előmozdítása a lehető leghatékonyabb intézkedések támogatása révén;

ix. tevékeny munka a fogási dokumentációs rendszerek kidolgozása érdekében, a legveszélyeztetettebb fajokkal kezdve, és annak biztosítása, hogy az Európai Unió piacára beengedett halat nem jogellenesen fogták ki;

x. a megfigyelési, ellenőrzési és felügyeleti hálózatban, valamint a regionális rendszerekben való nemzetközi együttműködés erősítése abból a célból, hogy a FAO égisze alatt létrejöjjön a part menti halászatot folytató halászhajókkal kapcsolatos nemzetközi információs rendszer;

xi. a halászhajó és a halászhajó lobogója közötti "alapvető kapcsolat" meghatározása;

xii. a kikötő szerint illetékes állam jogainak és kötelességeinek meghatározása;

xiii. a fejlődő országok támogatása a vizeiken folytatott halászati tevékenységek nyomon követésében és a jogellenes, be nem jelentett és szabályozatlan halászat elleni küzdelemben;

15. üdvözli a jogellenes, be nem jelentett és szabályozatlan halászatra vonatkozó csomagnak a Bizottság 2007. évi munkaprogramjába való felvételét, ideértve a jogellenes, be nem jelentett és szabályozatlan halászat elleni küzdelem fokozásáról szóló bizottsági közleményt és az erről szóló tanácsi rendeletre irányuló javaslatot; üdvözli a bizottsági szolgálatok közötti, először 2002-ben létrehozott konzultációs csoport újbóli létrehozását;

16. felkéri a Közösségi Halászati Ellenőrző Hivatalt, hogy a jogellenes halászat elleni küzdelmet és a tagállamok ezzel kapcsolatos tevékenységének összehangolását éves munkaprogramjának részeként vegye be a prioritásai közé;

17. felhívja a jogellenes, be nem jelentett és szabályozatlan halászat felszámolásában érdekelt feleket, ideértve az EU intézményeit, a tagállamok kormányait, a halászati, feldolgozó és kiskereskedelmi iparág különböző ágazatait, a nem kormányzati szervezeteket és az egyéb érdekelt feleket, hogy nyújtsák be javaslataikat azzal kapcsolatban, mit kellene az EU-nak tennie a Bizottság által a jogellenes, be nem jelentett és szabályozatlan halászatról szóló, megjelenés előtt álló közleményével elindítandó vita során;

18. úgy véli, hogy a Bizottságnak a következő intézkedéseket kellene az európai uniós jogszabályra vonatkozó javaslatába belefoglalnia:

- az Európai Unióban nyilvántartásba vett, illetve harmadik ország lobogója alatt hajózó és európai uniós kikötőbe belépni kívánó valamennyi halászhajónak és halszállító hajónak könnyen azonosíthatónak kell lennie a halászhajók jelölésére és azonosítására vonatkozó FAO-előírásokban foglalt jelölések révén;

- létre kell hozni a jogellenes, be nem jelentett és szabályozatlan halászatot folytató hajók közösségi nyilvántartását, amely tartalmazná a regionális halászati irányító szervezetek feketelistáin szereplő hajókat is; egy ilyen nyilvántartás elősegíti a tagállamok közötti gyors információcserét, és lehetővé teszi a hajók nyomon követését, számításba véve az esetleges lobogóváltást;

- a súlyos jogsértések közös legkisebb büntetési tételének valamennyi tagállamban alkalmazandónak és kellően visszatartó erejűnek kell lennie;

- a közös halászati politika ellenőrző rendszerének létrehozásáról szóló, 1993. október 12-i 2847/93/EGK tanácsi rendeletet [5] és a halászati és akvakultúra-termékek piacának közös szervezéséről szóló, 1999. december 17-i 104/2000/EK tanácsi rendeletet [6] olyan módon kell megerősíteni, hogy előírják a hal teljes nyomon követhetőségét a halászhajó fedélzetére vételétől a végső fogyasztóhoz való jutásáig;

- közzé kell tenni a halászhajók és halászhajóknak a hajók tulajdonosai vagy üzemeltetői nevét is tartalmazó, a regionális halászati irányító szervezetek által elfogadott valamennyi feketelistáját, és azokat közvetlenül be kell építeni a közösségi jogba; az ilyen listán szereplő nem európai uniós hajóknak a közösségi kikötőbe való, a vis maiortól vagy a humanitárius okoktól eltérő bármilyen célból történő belépését tiltani kell; valamennyi európai uniós lobogó alatt hajózó hajónak meg kell tiltani, hogy a tengeren az ilyen hajónak segítséget (üzemanyagot, élelmiszert, átrakást stb.) nyújtson;

- igazolni kell a hal legális származását az európai uniós kikötőben való kirakodásának vagy behozatalának engedélyezése előtt; ezek az igazolások mind a halászhajókról történő kirakodás, mind átrakodás esetén a következőket tartalmazzák:

- regionális halászati irányító szervezet által szabályozott vizekből származó haltermékek esetében olyan dokumentumok, amelyek igazolják, hogy a kirakandó haltermékeket az adott regionális halászati irányító szervezet szabályaival összhangban fogták ki, és hogy betartották azon szerződő félnek kiosztott kvótákat, amelynek a lobogója alatt a hajó közlekedik;

- a harmadik országok kizárólagos gazdasági övezeteiben kifogott haltermékek esetében olyan dokumentumok, amelyek igazolják, hogy a hajó számára engedélyezett a halászat, illetve rendelkezik az említett vizekre és a kirakandó halfajokra vonatkozó halászati engedéllyel;

- a tagállamoknak meg kell akadályozniuk a hajók nemzeti hajólajstromaikból való áthelyezését, amenynyiben azokat olyan ország lobogója alatt kívánják átlajstromozni, amelyet valamely regionális halászati irányító szervezet olyan országként határozott meg, amelynek hajói az adott regionális halászati irányító szervezet által elfogadott védelmi intézkedések hatékonyságát csorbító módon folytatnak halászati tevékenységet;

- harmadik országok azon hajóit és termelőit, amelyek hal- és halászati termékek EU-ba történő exportjára engedéllyel rendelkeznek, és szerepelnek a harmadik ország által összeállított és a Bizottság Egészségügyi és Fogyasztóvédelmi Főigazgatósága által közzétett jegyzékekben, össze kell vetni a hajóknak a regionális halászati irányító szervezetek vagy más harmadik országok által összeállított feketelistáival; a Bizottságnak minden lehetséges eszközt fel kell használnia annak biztosítására, hogy az ilyen feketelistákon szereplő hajók ne exportálhassanak hal- és halászati termékeket az EU-ba; e célból meg kell fontolni az emberi fogyasztásra szánt állati eredetű termékek hatósági ellenőrzésének megszervezésére vonatkozó különleges szabályok megállapításáról szóló, 2004. április 29-i 854/2004/EK európai parlamenti és tanácsi rendelet módosítását [7];

19. üdvözli az új ellenőrző hivatal létrehozását, és meg van győződve arról, hogy a hivatal fontos szerepet fog játszani a jogellenes, be nem jelentett és szabályozatlan halászat elleni küzdelemben; felkéri a Bizottságot, hogy mérlegelje az európai uniós parti őrség létrehozására vonatkozó elképzelést;

20. felszólítja a Bizottságot és a tagállamokat, hogy akadályozzák meg, hogy a hatályos szabályok szerint jogellenes, be nem jelentett és szabályozatlan halászatban részt vevő hajók közösségi vizeken halásszanak, és közösségi kikötőkbe behajózzanak, valamint tiltsák meg az ilyen hajókról származó hal behozatalát; arra is felszólítja a tagállamokat, hogy ne engedélyezzék, hogy az ilyen hajók a lobogójukat viseljék, és felszólítja az importőröket, a szállítókat és más érintett ágazatokat, hogy az ilyen hajók által fogott halakat ne rakodják át, illetve azokkal ne kereskedjenek;

21. sürgeti a Bizottságot annak biztosítására, hogy a hatályos szabályok szerint jogellenes, be nem jelentett és szabályozatlan halászatban vétkes természetes vagy jogi személyek közösségi alapokból ne kapjanak semmilyen támogatást vagy szubvenciót egyetlen tevékenységi águkhoz sem, valamint arra, hogy kérje fel a tagállamokat, hogy az általuk nyújtott nemzeti támogatás tekintetében hozzanak ehhez hasonló intézkedést;

22. felhívja a Bizottságot a vámtarifákra és származási szabályokra vonatkozó olyan vizsgálat elkészítésére és ismertetésére, amely kitér annak elemzésére, hogy miként lehet ezeket az eszközöket úgy felhasználni, hogy az a harmadik országokat annak biztosítására ösztönözze, hogy hajóik eleget tegyenek a vonatkozó nemzetközi igazgatási intézkedéseknek;

23. felszólítja a Bizottságot, hogy készítsen és terjesszen elő tanulmányt a közösségi munkaügyi, egészségvédelmi és biztonsági jogszabályok betartásáról, valamint a munkavállalók szociális jogainak tiszteletben tartásáról az ilyen hajókon, illetve fedélzeti élet- és munkakörülményeikről;

24. felhívja a Bizottságot, hogy a regionális halászati irányító szervezetekben meglévő jelentős befolyását felhasználva ösztönözze ezeket a szervezeteket arra, hogy állítsák össze a halászati engedéllyel rendelkező hajók jegyzékeit (fehérlisták), és a jogellenes halászaton ért hajók jegyzékeit (feketelisták); ezeket a jegyzékeket egyértelmű kritériumok alapján, átláthatóan és következetesen kell összeállítani; felhívja emellett a Bizottságot arra, hogy ösztönözze a regionális halászati irányító szervezeteket azon országok azonosítására, amelyek nem felügyelik a lobogójuk alatt hajózó hajók tevékenységét, továbbá hogy ezeket a jegyzékeket a halak elfogadásának vagy elutasításának alapjául szolgáló eszközként használják;

25. sürgeti a Bizottságot, hogy továbbra is kezelje kiemelten a regionális halászati irányító szervezetekkel, például az Északkelet-Atlanti Halászati Bizottsággal (NEAFC), az Északnyugat-atlanti Halászati Szervezettel (NAFO) és a Déli-sarki Tengeri Élővilág Védelmével Foglalkozó Bizottsággal (CCAMLR) való együttműködést, amelyek az illegális halászat elleni küzdelemre irányuló kezdeményezéseikkel a legmegfelelőbb eszköznek bizonyultak a nyílt tengeren való felelős kormányzás biztosításához;

26. sürgeti a Bizottságot és a Tanácsot, hogy valamennyi szinten erősítsék meg a korrupció és a szervezett bűnözés elleni küzdelemhez rendelt forrásokat;

27. meggyőződése, hogy a jogellenes, be nem jelentett és szabályozatlan halászat mérséklésének és felszámolásának kulcsa az ellátási lánc mentén való teljes nyomon követhetőség, a döntések átláthatósága, az Európai Unión és a tágabb nemzetközi közösségen belüli együttműködés, és - ami a legfontosabb - a politikai akarat kinyilvánítása valamennyi fél részéről; emlékeztet arra, hogy további intézkedések hiányában a halállományok tovább fogynak, és az Európai Unióban és máshol élő halászközösségek még nagyobb megpróbáltatások elé néznek;

28. utasítja elnökét, hogy továbbítsa ezt az állásfoglalást a Tanácsnak, a Bizottságnak, a tagállamok kormányainak és parlamentjeinek, a FAO Halászati Bizottságának és azon regionális halászati irányító szervezetek titkárságainak, amelyeknek az EU is tagja.

[1] HL C 25. E, 2004.1.29., 179. o.

[2] HL L 128., 2005.5.21., 1. o.

[3] HL C 177. E, 2002.7.25., 324. o.

[4] Elfogadott szövegek, P6_TA(2006)0347.

[5] HL L 261., 1993.10.20., 1. o. Legutóbb a 768/2005/EK rendelettel (HL L 128., 2005.5.21., 1. o.) módosított rendelet.

[6] HL L 17., 2000.1.21., 22. o. Legutóbb az 1759/2006/EK rendelettel (HL L 335., 2006.12.1., 3. o.) módosított rendelet.

[7] HL L 139., 2004.4.30., 206. o. Legutóbb az 1791/2006/EK tanácsi rendelettel (HL L 363., 2006.12.20., 1. o.) módosított rendelet.

--------------------------------------------------